Cei care se interesează de Târgul de Crăciun din orașul arădean Chișineu Criș și nimeresc pe pagina oficială a primăriei se vor amuza copios.

Am făcut-o și noi, în momentul în care am vrut să vedem oferta de sărbători a administrațiilor arădene pentru cetățenii pe care-i păstoresc. De departe, cea de la Chișineu Criș este cea mai interesantă, abundând de reclamă la viagra! Da, ați citit bine, despre leacul pentru potență este vorba, care conform anunțului de pe site-ul primăriei se va găsi din abundență la târg, alături de „cozonaci secuiești, dulciuri, jucării pentru copii, artizanat… etc”.

În cadrul Târgului se va desfășura chiar și un „atelier generic viagra”, alături de colinde și cântece tradiționale românești.

În plus, în fiecare zi de târg, timp de cinci ore, începând de la 16, alături de invitați de seamă și, desigur, cu viagra, se va încerca satisfacerea în mod plăcut a tuturor genurilor și gusturilor publicului. Deci, se anunță un adevărat maraton!

În finalul anunțului, organizatorii își exprimă speranța că interacțiunea dintre viagra și alcool o să-i facă pe localnici „să se bucure din plin de venirea sărbătorilor de iarnă”. Nu ne îndoim că așa va fi!

P.S. Desigur că oferta primăriei a fost virusată on-line iar articolul este un pamflet care trebuie perceput ca atare!

UPDATE: Între timp, anunţul a fost şters de pe site-ul primăriei.